b'\n_START_ARTICLE_\nJacob Burckhardt\n_START_SECTION_\nVia\xc8\x9ba\n_START_PARAGRAPH_\nS-a n\xc4\x83scut \xc3\xaen 1818, \xc3\xaen Basel, fiind al patrulea din \xc8\x99apte copii. Provenea dintr-o veche familie din Basel. Mai mul\xc8\x9bi dintre str\xc4\x83mo\xc8\x99ii s\xc4\x83i fuseser\xc4\x83 teologi, printre ei \xc8\x99i tat\xc4\x83l s\xc4\x83u, Jacob Burckhardt, care era paroh al bisericii reformate din Basel. \xc3\x8en casa p\xc4\x83rinteasc\xc4\x83 \xc8\x99i la \xc8\x99coal\xc4\x83 a primit o educa\xc8\x9bie umanist\xc4\x83 cuprinz\xc4\x83toare, fiindu-i dezvoltate cuno\xc8\x99tin\xc8\x9bele de francez\xc4\x83, italian\xc4\x83, limbi clasice \xc8\x99i \xc3\xaencurajate \xc3\xaenclina\xc8\x9biile literare \xc8\x99i istorice._NEWLINE_\xc3\x8en ora\xc8\x99ul natal a \xc3\xaenceput \xc3\xaen 1837 s\xc4\x83 studieze teologia evanghelic\xc4\x83, pentru a \xc3\xaendeplini dorin\xc8\x9ba tat\xc4\x83lui s\xc4\x83u. S-a ocupat \xc3\xaen paralel de istorie \xc8\x99i filologie, pentru a se muta dup\xc4\x83 patru semestre la Universitatea din Berlin, unde s-a dedicat studiului istoriei, istoriei artei \xc8\x99i filologiei._NEWLINE_\xc3\x8entre 1839 \xc8\x99i 1843, i-a audiat \xc3\xaen Berlin pe Leopold von Ranke, Johann Gustav Droysen, August B\xc3\xb6ckh, Franz Kugler \xc8\x99i Jacob Grimm, printre al\xc8\x9bii. Aici a f\xc4\x83cut cuno\xc8\x99tin\xc8\x9b\xc4\x83 \xc8\x99i cu Bettina von Arnim. \xc3\x8en vara lui 1841 a petrecut un semestru la Bonn, unde s-a al\xc4\x83turat mi\xc8\x99c\xc4\x83rii romantice t\xc3\xa2rzii Maik\xc3\xa4ferbund (traducere literal\xc4\x83 \xc3\xaen rom\xc3\xa2n\xc4\x83 Uniunea c\xc4\x83r\xc4\x83bu\xc8\x99ilor), condus\xc4\x83 de Gottfried Kinkel._NEWLINE_Datorit\xc4\x83 a dou\xc4\x83 lucr\xc4\x83ri inspirate de Ranke, despre Karl Martell \xc8\x99i Konrad von Hochstaden, Burckhardt a primit in absentia doctoratul de la Universitatea din Basel. Deja \xc3\xaen anul urm\xc4\x83tor, al a primit calificarea de a preda \xc3\xaen \xc3\xaenv\xc4\x83\xc8\x9b\xc4\x83m\xc3\xa2ntul superior (\xc3\xaen german\xc4\x83 Habilitation) istoria \xc8\x99i a devenit cadru universitar \xc3\xaen 1845 (\xc3\xaen german\xc4\x83 Ausserordentlicher Professor)._NEWLINE_\xc3\x8en anii de dup\xc4\x83 1844 Jacob Burckhardt a lucrat intermitent ca redactor politic la un ziar conservator din Basel. \xc3\x8en 1845 a \xc3\xaentrerupt prima dat\xc4\x83 aceast\xc4\x83 activitate, pentru a renun\xc8\x9ba complet la ea, \xc3\xaentruc\xc3\xa2t articolele sale despre starea tensionat\xc4\x83 a Elve\xc8\x9biei erau controversate. \xc3\x8entre 1846 \xc8\x99i 1848 a petrecut de dou\xc4\x83 ori mai multe luni \xc3\xaen Italia \xc8\x99i a locuit \xc3\xaentre timp \xc3\xaen Berlin, unde a contribuit la redactarea lucr\xc4\x83rii Brockhaussches Konversationslexikons (rom\xc3\xa2n\xc4\x83 Enciclopedia Brockhaus)._NEWLINE_Din 1855 p\xc3\xa2n\xc4\x83 \xc3\xaen 1858 a fost profesor universitar pentru arheologie la Eidgen\xc3\xb6ssisches Polytechnikum in Z\xc3\xbcrich (ast\xc4\x83zi ETH Zurich). \xc3\x8en 1858 a preluat la Universitatea din Basel profesura de istorie \xc8\x99i istorie a artei, post pe care l-a p\xc4\x83strat p\xc3\xa2n\xc4\x83 \xc3\xaen 1893. De atunci \xc3\xaenainte, s-a concentrat pe cursurile sale, care la \xc3\xaenceput au acoperit toate epocile culturii europene, pentru a se rezuma dup\xc4\x83 1886 doar la istoria artei. \xc3\x8en paralel \xc8\x99i-a \xc3\xaent\xc4\x83rit reputa\xc8\x9bia de vorbitor prin diferite conferin\xc8\x9be publice. Chiar \xc8\x99i Friedrich Nietzsche, care se mutase de la Leipzig la Basel, fiind cel mai t\xc3\xa2n\xc4\x83r profesor universitar al Germaniei, \xc8\x99i avea deja la 24 de ani reputa\xc8\x9bia de excep\xc8\x9bional filolog, l-a descris pe Burckhardt drept \xe2\x80\x9emarele, cel mai mare profesor al nostru\xe2\x80\x9d_NEWLINE_\xc3\x8en 1872 a refuzat invita\xc8\x9bia Universit\xc4\x83\xc8\x9bii din Berlin de a deveni urma\xc8\x99ul lui Ranke. Ultimii 30 de ani din via\xc8\x9b\xc4\x83 \xc8\x99i i-a dedicat activit\xc4\x83\xc8\x9bii pedagogice \xc3\xaen Basel, nepublic\xc3\xa2nd alte opere \xc3\xaen acest interval de timp. _NEWLINE_Printre studen\xc8\x9bii s\xc4\x83i a fost \xc8\x99i istoricul artei Heinrich W\xc3\xb6lfflin (1864\xe2\x80\x931945). \xc3\x8en 1886 a renun\xc8\x9bat la catedra sa, continu\xc3\xa2nd pentru urm\xc4\x83torii \xc8\x99apte ani s\xc4\x83 \xc8\x9bin\xc4\x83 cursuri de istoria artei la universitate. A murit la 8 august 1897, \xc3\xaen etate de 79 de ani, nec\xc4\x83s\xc4\x83torit \xc8\x99i f\xc4\x83r\xc4\x83 a l\xc4\x83sa copii \xc3\xaen urm\xc4\x83.'